Լուկա Բուչչի

**Լուկա Բուչչի** (, ), իտալացի ֆուտբոլիստ, որը խաղացել է որպես դարպասապահ։ Նա Իտալիայի ազգային հավաքականի կազմում խաղացել է 1994 թվականի Աշխարհի առաջնությունում և 1996 թվականի Եվրոպայի առաջնությունում՝ որպես պահեստային դարպասապահ։

## Կարիերա
### Ակումբային
Բուչին իր պրոֆեսիոնալ կարիերան սկսել է «Պարմայում»։ 1987 թվականին նա վարձավճարով տեղափոխվել է «Պրո Պատրիա», ապա կրկին վարձավճարով տեղափոխվել է «Ռիմինի», նախքան «Պարմա» վերադառնալը։ Այս տարիների ընթացքում նա շատ քիչ խաղեր է անցկացրել թիմի կազմում։ 1990 թվականին Բուչչին տեղափոխվել է «Կազերտանա», որը 1990/91 մրցաշրջանի ավարտին Սերիա C1-ից բարձրացել էր Սերիա B։ 1991/92 մրցաշրջանում իտալացի դարպասապահը հիմնական մեկնարկային կազմում էր՝ մասնակցելով լիգայի 37 խաղի և բաց թողնելով 39 գոլ։ Սակայն սա չի օգնել «Կազերտանային». ակումբը Սերիա B-ում զբաղեցրել է 17-րդ տեղը և դուրս մնացել բարձրագույն դիվիզիոնից։ Լուկա Բուչչին 1992/93 մրցաշրջանը խաղացել է «Ռեջիանայի» կազմում, ապա վերադարձել է «Պարմա»։

1993 թվականի օգոստոսի 29-ին Բուչչին իր նորամուտը նշել է Սերիա A-ում Պարմայի կազմում՝ մասնակցելով «Ուդինեզեի» դեմ խաղին։ Այնուհետև իտալացի դարպասապահը երեք մրցաշրջան է անցկացրել որպես հիմնական մեկնարկային խաղացող՝ օգնելով ակումբին նվաճել ՈՒԵՖԱ-ի գավաթը 1995 թվականին, սակայն երիտասարդ Ջանլուիջի Բուֆոնի ժամանման հետ նա կորցրել է իր տեղը մեկնարկային կազմում։ 1997 թվականի հունվարին Բուչչին վարձավճարով տեղափոխվել է Սերիա A ակումբ՝ «Պերուջա»։ 1997–98 մրցաշրջանի ավարտին իտալացի դարպասապահը վաճառվել է «Տորինո»-ին, որտեղ նա ի վերջո անցկացրել է վեց մրցաշրջան (երեքը Սերիա A-ում և երեքը՝ Սերիա B-ում)։ 2003 թվականին Բուչչին որոշել է լքել թիմը և միացել է «Էմպոլիին»։ Մրցաշրջանի առաջին կեսին դարպասապահը մասնակցել է 17 խաղի՝ բաց թողնելով 27 գոլ։ 2004 թվականի մարտին Բուչչին ստացել է ուսի լուրջ վնասվածք և ստիպված է եղել բաց թողնել մրցաշրջանի մնացած մասը։ 2004 թվականի մայիսին խաղացողը լքել է ակումբը, քանի որ Էմպոլին 2003/04 մրցաշրջանի ավարտին դուրս է մնացել Սերիա B-ից։

Վեց ամիս առանց ակումբի անցկացնելուց հետո, 2005 թվականի հունվարին Բուչչին վերադարձել է «Պարմա», որտեղ սկսել է իր ֆուտբոլային կարիերան։ 2004/05 մրցաշրջանի երկրորդ կեսին դարպասապահը խաղացել է միայն ՈՒԵՖԱ-ի գավաթի խաղերում, որտեղ Պարման կարողացել է հասնել կիսաեզրափակիչ, մինչդեռ Պարմայի հիմնական դարպասապահ Սեբաստիան Ֆրեյը խաղացել է Սերիա A-ում։ 2005/06 մրցաշրջանում ֆրանսիացու թիմից հեռանալուց հետո դարպասապահը խաղացել է առաջնության 22 խաղ՝ թիմի մյուս դարպասապահներ Մատեո Գվարդալբենին և Կրիշտիանու Լուպատելիին պահեստայինների նստարանին մղելով։ Հաջորդ մրցաշրջանում Բուչչին խաղաց 26 խաղ՝ կրկին պահեստայինների նստարանին թողնելով իր գործընկերներին՝ Ալֆոնսո Դե Լուսիային և Ֆաբիո Վիրջիլիին։ 2007 թվականի հունիսին նա երկարաձգել է իր պայմանագիրը Պարմայի հետ մինչև հաջորդ մրցաշրջանի ավարտը։ 2007/08 մրցաշրջանում Լուկա Բուչչին դարպասը պահել է ընդամենը 13 խաղում։

2008 թվականի հունիսին Բուչչին ազատ գործակալի կարգավիճակով լքել է «Պարման»։ Յոթ ամիս ֆուտբոլ չխաղալուց հետո նա պայմանագիր է կնքել Նապոլիի հետ մինչև մրցաշրջանի ավարտը։ 2009 թվականի ապրիլի 19-ին իտալացի խաղացողը խաղացել է իր միակ խաղը իր նոր ակումբի կազմում՝ «Կալյարիի» դեմ խաղում, որն ավարտվել է «Նապոլիի» 0-2 հաշվով պարտությամբ։ 2009 թվականի հունիսի 8-ին 40-ամյա խաղացողը հայտարարել է իր կարիերան ավարտելու մասին։

### Հավաքականում
1994 թվականին Բուչչին ընդգրկվել է Իտալիայի հավաքականի կազմում 1994 թվականի Աշխարհի գավաթի խաղարկության համար որպես երրորդ դարպասապահ, չնայած մինչ այդ նա ոչ մի խաղ չէր անցկացրել ազգային հավաքականի կազմում։ 1994 թվականի դեկտեմբերի 21-ին ֆուտբոլիստը նշել է իր նորամուտը ազգային հավաքականում՝ խաղադաշտ դուրս գալով Թուրքիայի դեմ ընկերական խաղում, որն ավարտվել է իտալացիների 3-1 հաշվով հաղթանակով։ 1995 թվականի հունիսի 19-ին Բուչչին խաղացել է Շվեյցարիայի դեմ, իսկ 1995 թվականի հոկտեմբերի 8-ին՝ Խորվաթիայի դեմ խաղում՝ Եվրո 1996-ի որակավորման փուլի շրջանակներում։ Լուկա Բուչչին Իտալիայի հավաքականի կազմում էր 1996 թվականի Եվրոպայի առաջնությունում, բայց չի մասնակցել որևէ խաղի։

### Մարզչական
2011 թվականի ապրիլի 5-ին Բուչչին դարձել է «Պարմայի» դարպասապահների մարզիչներից մեկը։

## Ծանոթագրություններ

## Արտաքին հղումներ
* 
* ''Խաղացողի էջը Championat կայքում''
* ''Խաղացողի էջը Sportbox կայքում''
* Խաղացողի էջը Eurosport կայքում
* Gazzetta profile
* 

Կատեգորիա:Էմպոլիի ֆուտբոլիստներ
Կատեգորիա:Իտալացի ֆուտբոլային մարզիչներ
Կատեգորիա:Իտալիայի հավաքականի ֆուտբոլիստներ
Կատեգորիա:Նապոլիի ֆուտբոլիստներ
Կատեգորիա:Պարմայի ֆուտբոլիստներ
Կատեգորիա:Պերուջայի ֆուտբոլիստներ
Կատեգորիա:Տորինոյի ֆուտբոլիստներ
Կատեգորիա:Ֆուտբոլային մարզիչներ այբբենական կարգով
Կատեգորիա:Ֆուտբոլի դարպասապահներ